At fjerne svampene fra børnehaver er den mest effektive metode til at undgå forgiftninger - og bekymringer, siger overlæge.

Svampesæsonen er i fuld vækst, og i år er den startet tidligere end normalt. Et varmt forår kombineret med en særdeles våd sommer har nemlig givet mange svampe gode vilkår for vækst. Det får Giftlinjen til at komme med opfordring om at passe på børnene, når de færdes ude. - Halvdelen af de opkald, vi får, gælder børn. Og det kan let reduceres, ved at man fjerner svampe i områder, hvor børn færdes, siger overlæge Anja Huusom. Hun peger på, at daginstitutioner er oplagte områder. - Det drejer sig om steder, hvor børn opholder sig, og det er egentlig lavpraktisk, sund fornuft at fjerne svampene. For vi ved børn smager på det, som de møder i naturen. Giftlinjen i øjeblikket modtager mange opkald om svampe - særligt fra bekymrede forældre, fortæller Anja Huusom. - Vi har haft ét barn, hvor man har måtte behandle. Heldigvis sker det ikke tit for børn, for langt oftere er der tale om voksne, som er blevet forgiftet, fordi de har brugt svampe i madlavning. Fødevarestyrelsen har netop være ude og give gode råd til at kende forskel på spisesvampe og giftige svampe.